România poate relua cooperarea economică cu Irakul, această țară fiind un important producător de petrol și de gaze, a anunțat președintele Senatului, Nicolae Ciucă.
Președintele Senatului a făcut acest anunț după ce s-a întâlnit la București, la 18 martie 2024, cu o delegație a Parlamentului Republicii Irak, condusă de doamna Dylan Ghafour Saleh, președinta Comisiei pentru Politică Externă.
"Pentru România, securitatea acestui partener comercial tradițional este esențială pentru stabilitatea regiunii Orientului Mijlociu. Irak este un mare producător de petrol și gaze, cu care am putea relua cooperarea energetică", a precizat Nicolae Ciucă într-un mesaj postat pe facebook.
"Le-am spus parlamentarilor irakieni și președintei de comisie că Baghdadul poate conta pe sprijinul nostru în reformarea instituțiilor statului, dar și în reconstrucția economică a țării. Partea irakiană își dorește aprofundarea cooperării comerciale prin importul de cereale de la noi și de atragerea de investiții românești în țara lor", a subliniat președintele Senatului României.